Skole stenger ute bråkete førsteklassinger
Oppmerksomheten på regelbrudd, grensesetting og disiplin har de siste årene vært stor i norske skoler. Noen steder har det gått for langt, mener fagfolk og foreldre. Mange skoler har formulert og innført alvorlige konsekvensrekker av tiltak som elevene skal merke ved uønsket atferd. Nulltoleranse er blitt et populært begrep blant mange lærere og foreldre. VG har tidligere skrevet om at både parade (tidlig fremmøte) og gjensitting fortsatt er i bruk ved flere skoler. Men andre tiltak er også i bruk. På Os skole i Halden får førsteklassingene som ikke klarer å sitte i ro eller rekke opp hånden før de snakker, straff i form av kryss og streker bak navnet sitt. Fem streker i løpet av en uke fører til at eleven blir utestengt fra hyggelig aktivitet på fredag, heter det i skolens konsekvensrekke for de minste elevene.Reglene og konsekvensrekken ble innført i forrige skoleår, og har allerede vakt reaksjoner: - Dette er for strengt og hører hjemme i 1930-årene, sier sosialpedagog Anita Røsæg. Hun bur selv i Østfold og kjenner til tiltakene mot elevene i Halden. - Jeg trodde dette var et skrekkeksempel fra før andre verdenskrig, og ikke fra Norge i 2012. Det er lett å få et barn til å sitte stille og gjøre seg så liten som mulig for å unngå straff. Men er det det vi ønsker, spør den erfarne sosialpedagogen Anne Røsæg. Hun etterlyser ros, motivasjon og trygghet for de små elevene fremfor fokus på straff og følger ved regelbrudd.Ekspert på barns oppvekst, Stein Erik Ulvund, mener også at skolen bommer med sin konsekvens-rekke. - Altfor brutalt. Konsekvenser bør ha sammenheng med hvilket regelbrudd som blir begått. Flere førsteklassinger er ikke fylt seks år en gang, og mange er litt urolige - uten at de skal straffes for det, sier Ulvund, som er professor i pedagogikk ved Universitetet i Oslo.På Os skole er klassereglene for førsteklassingene enkle: Vær stille. Rekk opp hånden. Sitt på plassen. Leder Mona Back i Foreldreutvalget (FAU) på skolen, sier at foreldre har reagert på konsekvensrekken: - Dette er en sak vi vil ta opp med skolen. Foreldre reagerer på at det fokuseres på negative konsekvenser i stedet for belønning og motivasjon. Hun understreker at dialogen mellom foreldre og skoleansatte er god, og at man ventelig vil finne en løsning på saken allerede i høst. Rektor Per Ole Pihlstrøm sier han forstår reaksjonene. - Disse reglene og konsekvensene ble innført sist skoleår, men er ikke stadfestet og vedtatt som en varig policy. Vi er i en prosess med å prøve ut dette nå, men dette skal evalueres i dette skoleåret, sier rektoren.Konsekvensrekken kom i stand på bakgrunn av ønske om mer ro i undervisningen. Lærerne satte seg sammen på tvers av trinnene og kom med innspill på regelverk i klasserommet. De spesielle tiltakene skal også ha blitt tatt opp i elevrådet og på foreldremøter, ifølge rektoren. - Jeg ønsker å tone dette ned nå i forbindelse med skolestart. Nå må vi evaluere dette i skolemiljøutvalget og i ledelsen, sier Pihlstrøm. - Du synes også det er vel strengt mot fem-/seksåringer? Vi er demokratiske. Vi tar gjerne imot innspill, og jeg har forståelse for at noen synes dette er strengt. Det tar jeg med meg, svarer rektoren.
Fem regelbrudd fører til utestenging fra klassens hyggeaktivitet på fredager. Det er straffen for fem- og seksåringer på Os skole i Halden.